फेर दू हफ्ता बीते, मंय वो मन ला [वेइल मं ] देख के चउंक गें, वो ह कहिथें. वोला आस रहिस के वो मन मिनिमर्ग (भारत-पाकिस्तान सरहद मं) अपन जाय के जगा मं हबरके, घाम के बखत के डेरा डार लेय होहीं.
येकर छोड़, वो मन वो जगा ले 15 दिन दूरिहा रहिन. वो मन के कहना आय के वो मन मऊसम सेती रुक गे रहिन - वो मन जोजिला दर्रा के बरफ के टघले ला अगोरत रहिन, जेन ला पर करके वो मन ला मिनीमार्ग जाय ला परही.
हरेक बछर जइसनेच जम्मू इलाका मं घाम परथे अऊ घास दुब्भर हो जाथे, बकरवाल जइसने घूमंतु चरवाहा समाज बढ़िया चरगान के आस मं कश्मीर घाटी डहर चले जाथें. वो मन अक्टूबर मं लहूंटथें जब मऊसम ठंडा होय ला लगथे.
फेर जब ऊँच जगा के चरागान तब ले घलो बरफ ले तोपाय रइथें, त अब्दुल जइसने चरवाहा मन फंस जाथें- वो मन, न त अपन गाँव लहूंटे सकथें काबर के उहाँ कऊनो चरागान नई ये, अऊ न वो मन चरी-चरागान तक जाय सकंय.
जम्मू के राजौरी जिला के आंध गांव के बकरवाल ह देरी ले जाय ला सुरु करिस काबर के घाम के सुरु मं अचानक ले घाम सेती ओकर कतको मवेसी बीमार पर गे रहिन अऊ वो ह घाम सेती 50 ठन छेरी अऊ मेढ़ा के नुकसान उठाय रहिस.
वो ह कहिथे के अगोरत वो ह अपन संगवारी चरवाहा लियाकत ले फोन मं मऊसम के बारे मं जानकारी लेवत रहिस, जेन ह पहिलीच ले कश्मीर घाटी मं रहिस. "जुवाब हमेशा इहिच रहय के भारी खराब हवय." लियाकत तक हबरे मुस्किल रहिस काबर के उहाँ मोबाइल के नेटवर्क नई रहिस.
ये सुनके के घाटी मं अभू घलो बरफ गिरत हवय, कासिम अपन गांव ला छोड़े मं झझकत रहिस, खास करके घाम ह पहिलीच ले मवेसी मन ला दुब्बर कर देय रहिस. ओकर कहना हवय के छेरी मं भारी जाड़ मं जिंये नई सकंय अऊ मर घलो सकथें फेर मेढ़ा मन अपन ऊन सेती बनेच सहन कर लेथें.
अपन मवेसी के सुरच्छा ला पहिली राखत, अब्दुल ला मिनीमर्ग हबरे मं घलो महिना भर के डेरी हो गे. "ये बछर काबर के कश्मीर के ऊँच इलाका मं अभू घलो बरफ परत रहिस." परिवार अऊ मवेसी गोहड़ी आखिर मं 12 जून के हबरिन.
घूमंतु चरवाहा समाज मन के पारंपरिक रद्दा शोपियां ले होवत जुन्ना मुगल मार्ग ले होके जाथे.
दीगर बकरवाल मन के कहना आय के वो मन घलो ये बछर के आखिर मं घाटी डहर जावत हवंय. अब्दुल वहीद कहिथें, "हमन ये बछर 1 मई [2023] मं राजौरी ले जाय ला सुरु करे रहन अऊ बरफ टघले ला अगोरत 20 दिन तक ले पहलगाम मं फंसे रहेन." 35 बछर के ये बकरवाल अपन समाज के चरवाहा मन के अगुवई करथे अऊ वो मन लिद्दर घाटी ले होवत कोलाहोई ग्लेशियर डहर जावत रहिन.
शकील सुरता करथें के कइसने ओकर एक झिन संगवारी फारूक ह पाछू बछर पुर मं अपन जम्मो परिवार अऊ सब्बो मवेसी खो देय रहिस.
